包恢
李养源自号蒙泉求诗于东包某作此以赠之
水象童蒙，以出伊始。
泉乃白水，出自艮止。
天一初生，纯一清明。
厥初始达，犹元而亨。
当其蒙稚，涓涓犹细。
及其渐进，混混未上。
如玉与珠，不曰白乎。
如冰与雪，湛不可污。
反求诸己，心正如是。
有生之初，纯白纯懿。
养之於蒙，作圣之功。
大人不失，与赤子同。
圣如夫子，皜彻表里。
溥博渊泉，浩浩渊渊。
皓如银河，月流星连。
仰观先圣，本同一性。
自始失养，遂终失正。
气或杂之，内欲蔽伊。
官或不思，外引远而。
蒙反成失，白反变黑。
黑水西流，清渭南隔。
君在家庭，羽若少成。
异彼污世，同流浊泾。
外引内欲，永绝勿赎。
蒙养宜深，洊羽宜熟。
濬发尔源，如发蒙然。
放乎四海，波涛际天。
学有源委，海可至矣。
所不然者，有如白水。